**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 30.01.2025, ora 08.00 – 31.01.2025, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 31.01.2025, ora 08.00**

**RÂURI:**

**Debitele au fost, în general staționare,** exceptând râurile din bazinele hidrografice: Vișeu, Iza, Tur, Someșul Mare, Lăpuș, Crasna, Crişului Negru, Crişului Alb, Nera, Cerna, bazinul superior și inferior al Mureșului, unde au fost în creştere ca urmare a cedării apei din stratul de zăpadă şi propagării.

Pe cursul inferior al Someşului, debitele au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vişeu, Iza, Tur, Someșul Mare, Crișul Repede, Suceava, Moldova, Bistrița, bazinul superior al Mureşului, pe cursurile superioare ale Trotuşului şi Putnei, cursul mijlociu al Siretului și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Alb, Bega, Timiș, Moravița, Nera, Cerna, Vedea, Bârlad, Jijia, pe afluenții din bazinul Oltului, pe unii afluenți din bazinul superior al Argeşului și pe afluenții din bazinul inferior al Jiului.

Formațiunile de gheață (gheață la maluri, pod de gheață) existente s-au menținut în general fără modificări importante fiind în diminuare, restrângere și eliminare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general staționare,** exceptând râurile din bazinele hidrografice: Vișeu, Iza, Tur, Caraș, Nera, Cerna, bazinul superior și inferior al Mureșului, cursurile superioare ale Sucevei și Moldovei, unde vor fi în creştere ca urmare a precipitațiilor, slabe cantitativ prognozate, cedării apei din stratul de zăpadă şi propagării.

Pe cursul inferior al Someşului, debitele vor fi în scădere.

Sunt posibile creșteri de niveluri şi debite pe unele sectoare de râu din zonele de deal și munte datorită precipitațiilor lichide prognozate, a evoluției formațiunilor de gheață, cedării apei din stratul de zăpadă și propagării.

Formațiunile de gheață (gheață la maluri, pod de gheață) existente vor fi, în general, în diminuare, restrângere și eliminare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 30 – 31.01.2025 a fost staționar, având valoarea de 3900 m3/s, sub media multianuală a lunii ianuarie (4950 m3/s).**

În aval de Porţile de Fier debitele au fost în scădere.

**Debitul la intrarea în** **țară (secțiunea Baziaș) va fi în creștere (4000 m3/s).**

În aval de Porţile de Fier debitele vor fi în creștere ușoară la Gruia și în scădere pe sectorul Calafat - Tulcea.

**2.** **Situaţia meteorologică în intervalul 30.01.2025, ora 08.00 – 31.01.2025, ora 08.00**

**În ţara,** vremea s-a menținut deosebit de caldă pentru sfârșitul lunii ianuarie în toată țara, astfel că valorile termice diurne au fost în general cu 8...13 grade mai ridicate decât mediile multianuale ale perioadei. Pe parcursul zilei, cerul a avut înnorări temporare în vestul și în nordul țării și a plouat slab pe spații mici în Banat, Crișana, nordul Transilvaniei și al Moldovei, iar în masivele nordice, la peste 1800 m altitudine, a fulguit. În celelalte zone, cerul a fost variabil și cu totul izolat au fost ploi trecătoare. Începând de seara, nebulozitatea stratiformă s-a extins treptat în regiunile extracarpatice, în timp ce în restul teritoriului cerul a fost parțial noros. Cu totul izolat au fost ploi slabe sau burniță. Vântul a suflat slab și moderat, cu intensificări în zona montană înaltă (rafale de până la 80 km/h în vestul Carpaților Meridionali). Este strat de zăpadă în zona montană și măsura la ora 20 -*în platformele stațiilor meteo-* până la 82 cm în Munții Bucegi. Temperaturile maxime s-au încadrat între 7 grade la Joseni și 20 de grade la Pătârlagele, iar la ora 6 valorile termice erau cuprinse între -6 grade la Miercurea Ciuc și 11 grade la Oravița.

Mai ales în prima parte a zilei ceața a persistat pe alocuri în Dobrogea și nord-estul Moldovei, iar din orele serii s-a format din nou, local în estul și sudul teritoriului și pe arii restrânse în rest.

***Observație:*** *au fost emise* ***31 mesaje de atenționare cod galben pentru fenomene meteorologice periculoase imediate*** *.*

**La Bucureşti,** vremea s-a menținut deosebit de caldă pentru sfârșitul lunii ianuarie. Pe parcursul zilei și seara, cerul a fost variabil, apoi s-a înnorat (nebulozitate joasă, stratiformă) și s-a format ceață. Vântul a suflat slab până la moderat.

Temperatura maximă a fost de 15 grade la Afumați și Băneasa și 16 grade la Filaret (cu 12...13 grade peste media climatologică a datei), iar la ora 6 se înregistrau 7 grade la Afumați și Băneasa și 8 grade la Filaret.

**3. Prognoza meteorologică în intervalul 31.01.2025, ora 08.00 – 01.02.2025, ora 08.00**

**În ţara,** valorile termice se vor situa peste cele specifice datei. Cerul va avea înnorări temporare, iar în estul și sud-estul teritoriului nebulozitatea joasă va persista. Va ploua slab local în jumătatea de nord a țării și izolat în rest, iar în zona montană înaltă vor fi precipitații mixte. Vântul va sufla slab și moderat. Va fi ceață local în regiunile extracarpatice (unde pe arii restrânse va persista și unde vor fi condiții de burniță) și izolat în rest. Temperaturile maxime se vor încadra între 7 și 17 grade, mai scăzute în zonele cu ceață persistentă, iar cele minime vor fi cuprinse între -2 și 7 grade.

**La Bucureşti,** valorile termice se vor situa peste cele specifice datei. Cerul va fi mai mult noros, cu ceață îndeosebi în prima parte a zilei și noaptea. Vântul va sufla slab până la moderat. Temperatura maximă se va situa în jurul a 11 grade, iar cea minimă va fi de 2...4 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 28.01.2025, **la staţiile cu indicativele B-15,B-7,B-13,B-25,B-27,B-26,B-23,B-6,B-1,B-11,B-5,B-20,AB-2,NT-3,CJ-2,CJ-4,CJ-5,CT-6,GR-1,CL-1,DJ-1,DJ-5,** șiîn data de 29.01.2025, **la staţiile cu indicativele B-15,B-13,B-6,B-5,B-23,B-11,B-27,B-25,B-16,B-20,B-21,B-19,B-17,B-4,B-7,B-1,B-12,B-28,NT-3,CJ-5,TR-5,GR-1,MH-1 mobil,DJ-5.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**